# Gwerz Emgann an Tregont

Oberennoù damheñvel pe handelvoù all zo ivez, gwelout Stourm an Tregont.
* Ur verz pell-amser so bet scrivet e gallec,
* Hac a dleffe pell so beza e bresonec,
* A gleffot, mar gallan, ha poent aoalc’h e ve ;
* Rac e Breiz, en ho pro, ha va-hini ive,
* E c’hoarvezet an taul p'hini a zisclerian :
* Biqen ne vo canet caeroc’h taul evithan.
* Ar Sauzon a so bet (c’hui er goar,) a viscoas
* Adversourien hor bro, ha bepret ez int c’hoas.
* Meur a grogat so bet etrezo hac hon tud,
* Crogadou rust meurbet, elec’h ma croguet mud !
* Mæs e toez qement-all, biscoas goassoc’h brezel
* Eguet etre ar Saux a zalc’he Ploärmel
* Hac ar Vretonet ter, oc’h ober goarnizon
* Gant Robert Beaumaner, a guenta goad Breton,
* Er guær hac er c’hastel brudet a Josselin,
* Evel ma er lenner scrivet var parchimin.
* Er bloavez mil-tri-c’hant-hanter
* Abaoue ma oa deut er bed-ma hor Salver,
* Ar Saux a Bloärmel a leqe an tan-goall
* En tyez var ar maez ; a laze ar chatal ;
* Guasqa tudigou paour, dinoas ha disouten ;
* Ha biscoas n’o devoe na gourdrous na qelen
* Digant o maestr Bambro, qen didruëz hac hi !
* Beaumaner a glevas an hirvoud hac ar c’hri
* Eus an dud gla’haret. Glazet gant doàn e vro,
* E ’houlen audlanç digant ar Saux Bambro.
* « Chetu me deut d’hô caout, ’me Robert Beaumaner,
* » D’ober clemm ; rac ho tud a zistruch ar c’harter.
* » Mar grevit an ezec’h, a belec’h ho pezo
* » Nac yd na qiq ive ? Ha ret mat a vezo
* » Dec’hu qer couls ha din, deomp-ni tud a gleze,
* » Arat, medi, dorna ha squiza, marteze !
* » Touït eta pelloc’h ne guasqfot e nep sort
* » Ar gueiz divar ar mæz ! Pe Charles pe Monfort
* » A vezo Duq e Breïz, petra ra se dezo ?
* » Grit brezel ouzomp-ni, espernit anezo ! »
* « Tavit var ar poent-ma, e me neuze Bambro,
* » E difron c’hueset franq ; va selaouit d’ho tro :
* » Bezit contant, Autrou Beaumaner, pe fachet,
* » Grit ar pez a garroc’h, Gallaouet, Bretonet,
* » Va Roue-me vo mæst e Frang hac e Paris,
* » Ha Monfort a vo mæst var an ducaich a Vreiz,
* » Var qement so etre Pontorson ha Guenet,
* » Adalec Sant Vaze tre betec an Naonet ! »
* Achu e gomz ganta : Robert, eb coll amser,
* A zistro oc’h ar Saux, evellen qen seder :
* « Songit, Bambro, songit un uvre-all,
* » An uvre-se so songet fall !
* » Na dre gaer na dre ac, birviqen, cridit-se,
* » Hanter troatad douär e Breiz-isel n’ho pe !
* » List ho pombat, Autrou !… Aliez, pautret balc’h,
* » Goude prometti re ne reönt qet aoalc’h !
* » Mar plich deoc’h ar gombat, ar c’hemesq hac ar goad,
* » Chetu ama ho ten !… Parlantit ur guer mad !
* » Mar qirit autramant, e hellomp ober guell :
* » Assinomp un devez evit ober brezel
* » Gant tregont a bep tu, tri-uguent pe ouspenn,
* » Ma vo guelet pere a vo mæst en dachenn ! »
* « Mad e, eme Bambro ; ra vo græt evel-se ;
* » Tregont eur va phautret ous tregont eus ho re ;
* » Peb a varc’h dindanno !… » Hac o daou, var o le,
* Beaumaner ha Bambro o deus qemeret deiz
* Evit ar gombat rust etre Bro-Saux ha Breiz,
* Eb trucherez, na chalm, nac ardou disleal.
* Pedom Douë an êe, n’e na bouzar na dall,
* Ma tui a guir da vad hac ar gaou caout e fall !
* Distro da Josselyn, Robert a Veaumaner,
* (E dal so diroufen, e zaoulagat seder,)
* Qer buan da guement na Marc’heq nac Autro,
* E tisclerias penaus oa c’hoarvezet an dro ;
* E contas guer-da-cher, het-a-het, qement caus
* A oa bet etreza hac ar c’habiten Saux.
* « Tuchentil, clevit mad : etre me ha Bambro
* » Combat so assinet gant tregont eus va bro
* » Oc’h tregont eus e re. Hac e vanqfe din cant,
* » Me o chaffe souden, pautret start ha vaillant,
* » Mad da sqei gant ar lanç pe gant ar c’hleze hir,
* » Gant contel-lassen verr, pe gant ar vouhal dir.
* » Ya ! me gaffe cant, mad a vre’h hac a zorn,
* » Ha dispont a galon, ha calet a ascorn ! »
* « Autro Robert, eme ractal ar Vretonet,
* » Soudardet, Marc’heïen couls hac ar Baronet,
* » Ni o c’heulio laouen evit discarr Bambro
* » Hac ar re so ganta o glac’hari hor bro.
* » N’o devo nac arc’hant na rançon diguenomp,
* » Rac ni so guest da sqei a drojou hac a blom.
* » Fiziet var hon divrec’h hac hor c’halonou ter ;
* » Ha brema grit ho choaz, Autro a Veaumaner. »
* « Tinteniac da guenta : ra vo Doue meulet !
* » Guyon a Rochefort ; Charruët mad hanvet ;
* » Guillou Ar March goude ; Robin a Raguenel
* » A vo gueneomp ive, hac Ollier Arel,
* » Ur breton ferm mar deus ! Caro a Vodegat ;
* » An den brudet meurbet Jeffrey Autro ar C’hoat ;
* » Ar chevalier Huön a Sant Yvon ;
* » Brema, Yan Rousselot, ter evel ur leön.
* » Chetu nao Chevalier, ha va unan so deq.
* » Eus a iselloc’h renq, brema, eb caout abeq,
* » Guillou a Montalban en deus va c’henta choaz,
* » Hac Allan Tinteniac, c’hui oar hema so goaz !
* » Tristan Pestivien, estimet gant an oll ;
* » Allan a Ꝃanraix ; goude, e eöntr Loll,
* » Fontenay a Goyon, gant o c’hlezeier hir,
* » A ranqo disquez deomp pelec’h ma’r guella dir !
* » Capus Ar Fur, michanc, ne anconahin qet ;
* » Jeffrey dimeus ar Roc’h a vezo marc’heqeet,
* » Perac ? Budiq, e dad, en deus breselleqeet
* » Bete Constantinopl gant enor Ha Couraich !
* » Ma ve sauzon Bambro evit ober dommaich
* » Da Bautret mempret evellen,
* » Biqen cleze na lanç ne dleffent mui douguen ! »
* Robert a Veaumaner en deus choaset goude
* Jeffrey Polard ; Mauric Tresiguide ;
* Guyon Pontguen ; Jeffrey eus a Meslon ;
* Mauriç ar Parc, gant Beaucorps, e vignon ;
* Guillou ar Lann ; Serent ; Richard ive ;
* Ollier Monteville, brudet evel den cre.
* Chetu hi hanvet oll, hac hi oll o stouët,
* Gant respet, Beaumaner o deus trugareqeet.
* Ra zeui brema Douë, mæst ha crouër an oll,
* Da viret n’o devo drouc, disenor pe coll :
* Ra zeui, er c’hontrol, pep goall chanç
* Var soudardet Bambro, distruch ha dismeganç !
* Bambro, dious e gostez, evit sevel tregont
* En deveus bet cals poan, chetu ama ar gont :
* Caverley ; Knollis ha Croquard ;
* Yan Plesanton ha Richard Ar Gaillard ;
* Helcoq, e vreur, ha Jennequin Taillard ;
* Repford ; Richard Ar Lann ; Thomas a Belliforz,
* Pehini n’en em gann nemet a dauliou orz,
* Uguent-lur so enni ha pemp lur-all ouspenn :
* An nep a vo tiset ganthi divar e benn,
* Na bara na guastel ne debro birviqen !
* Clamaban, gant ur falç dibalamour ha vil,
* Leun a grezzier, a broudou var e c’hil,
* Camm ha garv, distail a dremm,
* Hac he beq so meurbet lemm :
* Var lerc’h ar falç cris-se ne deus remed ebet !
* Betonchamp ; Herouärd a oe goude choaset ;
* Hualtön allemand ; Marechal a Vitart ;
* Isannay ar hardis ; Robinet Melipart ;
* Rango ; Robin Adez ; Trussel hac Helluchon ;
* Dagorn criz evel tigr, eus a vro ar Sauzon,
* Hon deus hanvet uguent ; c’huec’h Allemand ive.
* Pevar eus a Vrabant a oe savet goude :
* Gannelon ; Guill ’Gaillard ; Dardaine hac Aspremont.
* Chetu merqet brema hanoiou an tregont.
* Couraich ha nerz a-leiz o deus an tregont Saux,
* Sterniet penn-quil ha troat, lasset clenq, armet clos ;
* Ne vanq deze na cabellou houärn
* Da diouall penn ha discouärn,
* Na juppen arm, na maneg ler,
* Na cleze hir, na contel ver,
* Na lanç beq-lemm, na falç, nac orz pounner ;
* Hac e touönt, en hano hor Salver,
* Penaus Beaumaner hac e dud
* A vo dizale lazet mud !
* Mæs, dimeus e gostez, an den fur Beaumaner
* Da Zouë ha d’ar Sent a goestle an affer.
* Deut an termen, deut an deiz,
* Robert en deus galvet ar pautret eus a Vreiz :
* Oferen a glefzont, hac oll int absolvet.
* « Brema, Chevalerien, Baronet, Soudardet,
* » C’hui oar, e me Robert, e pretand ar Sauzon
* » Ober o mæst varnomp ; mæs bezomp dispouron !
* » Startomp c’hueq, dalc’homp mad an eil oc’h e-guile ;
* » Ar victor a vo deomp gant sicour hon Doue !
* » Digant an Duq a Vreiz, p’hini en deus hor le,
* » Ar Franç-oll, an Duchess, p’hini so car din-me,
* » Hor bezo da viqen, joa, henor ha brud-vad.
* » Mar teu eta Bambro er moez dimeus ar choat,
* » Promettomp var hor feiz, penaus hivisiqen
* » Hini deus e lignez n’er guelo o pourmen ! »
* Oud e tregont, Bambro, balc’h ha leun a vrabanç,
* A lavare : « Me meus tennet va nigromanç ;
* » Levr ar sorcer Merlin am eus leqet da lenn,
* » Pehini a bromet e chommo an dachenn
* » Gueneomp, hac ar profit en devez a hirie :
* » Breiz a vo da Montfort hac ar Franç d’hor Roue
* » Beaumaner hac e dud a so deom-ni abret ;
* » Fen’nos o velfot oll lazet pe prisonniet. »
* Evellen e songe, Evellen e comse,
* Mæs Doue er c’hleve hac en dislavare.
* Eil Chabist.
* En hanter hent etre ar guaer a Bloärmel
* Hac hini Josselyn, brudet dre e c’hastel,
* Ez oa ur braden plen evel ur tapis flour,
* E harz ur vezen derv ha taust d’ur goaziq dour.
* Ar braden-se a oe assinet evit plaç.
* Qent eguet Beaumaner, Bambro a diguezas :
* « Pelec’h oud’e chommet, Autro’ a Veaumaner ?
* » Pelec’h, e me Bambro, e ma ta bautret ter ?
* » Aon o deus bet, m’oar vat, ha songet mat o deuz,
* » Rac mar teuont ama, e vezo var o reuz ! »
* « Ne ranqfot qet cortos, eme Robert, d’e dro,
* » Oc’h arruout neuze ! » Oc’h e velet, Bambro
* A deu da habasqaat : Autrou, pe sort profit
* » Ho po dioc’h ar gombat, hac e ouffac’h gounit ?
* » Flastret a vo cals tud en devez a hirio ;
* » Ar sort ne gaffoc’h mui couls hac hi, en ho pro :
* » Apellomp an devez bete m’hor b’o urz vad
* » Digant Duq ha Roue, da ober ar c’hrogad. »
* Petra, me Beaumaner, Autronez, me ho ped,
* » A respontin brema d’ar pez en deus comzet ? »
* « Petra, ’me Charruël, ruz-glaou gant e gounner ?
* » Staga da vat diouc’h-tu !… ’Vit piou hor c’hemer ?
* » Qement-all a dud ferm, armet ha sterniet mad,
* » Ha mont en dro d’ar guær eb qemesq na crogad !
* » Distreï evel yer gleb dar guær a Josselyn !
* » Qement-se a roffe re a lec’h da choarzin. »
* « Combat a ranq beza, eb dale, eb apell,
* » ’Me Robert Beaumaner. Va mignon Charruël,
* » (Lealloch evit-han n’eus qet e Breiz-isell,)
* » A lavar e vezo ; me er lavar ive,
* » Ha den n’am dislavar! C’hui a sonch, marteze,
* » E ma ama guenin oll fleur ar Vretonet ?
* » Tud dibab int, m’er goar, mæs sourci n’ho pet qet ;
* » Var o lerc’h e ve c’hoas cavet ur guchenn-all,
* » Qen start, qer c’hoanteq, qen difall !
* » Ar re so deut ama, m’o enef a bell so ;
* » Sorcerez pe ard-fall ne velloc’h qet ganto ;
* » Mæs darc’hav cloq a raint. Diouallit, mar qirit,
* » Hac harpit ouzomp, mar gallit ;
* » Rac, abars ar c’hus-heol, o deveus din touët
* » E viöt a stoq-corf, mar-miq, pe cordennet ! »
* An drompillou sqiltrus ha scler, neuse souden,
* A son d’ar gombat criz. Qer pront an diou vandenn,
* Gant prez ha gant fizianç, an eil enep he-ben
* A avanç d’ar pass, ferm evel diou moguer men.
* Peb lanç, peb morzoul, peb cleze,
* A so savet huel ; an heol divar ’neze
* A denn mil ha mil stereden,
* Pe, mar d’e guell, mil luc’heden.
* En em tosteët int ; chetu hi stoq-ous-stoq,
* Ha brema mesq-ha-mesq, ha brema crog-ous-crog.
* Ar stoqat qenta-ma a oe terrupl meurbet
* Ha goall doanius, sioas, d’ar Vretonet !
* Jeffrey Meslon, sounnet, biqen ne savo mui ;
* Ranqet eus Charruël da Vambro en em rei ;
* En despet d’e nerz bras, Tristan Pestivien
* En deus bet un taul orz, n’all mui en em souten ;
* Yan Rousselot ive a so hanter-lazet.
* Roït, o va Douë ! sicour d’ar Vretonet.
* Spount oa guelet ar freuz hac ar c’hemesq er prat.
* Un taul mail en deus bet Caro a Vodegat,
* Ha Pestivien qæz, badet gant e daul orz,
* Mesvet ha casi dall, a gommanç crial forz :
* « Deut buan, Beaumaner, e m’on o vont gante !
* » Mar d’an, me oar ervad ho pezo qeus d’in-me.
* » Ennoc’h, var lerc’h Douë, e ma va oll fizianç ! »
* « Dalc’h mat, ’me Beaumaner, dalc’h mat ! Meur a fust lanç,
* » Abars ma z’hi gante, a vezo sqillaouët ;
* » Meur a blatinen arm, meur a gabell toullet. »
* Qer buan hac e gomz, e labour gant e vrec’h ;
* Gant e c’hleze ledan e sqo a traon ha trec’h :
* Qement a vo tiset, gant faç e drem da vat,
* A ranqo orgella ha ruilla var ar prat.
* Herpel a ree Bambro hac e dud outàn ferm ;
* Sqei a rer a nerz-corf, an oll a c’huez a derm.
* Yosted, ne allont mui : an daou rum a reqet
* Ma vo un tam hean ’vit terri ar sechet.
* Accordi a rezont var ar fæt, ha dioc’h-tu
* Int deut divar ar prat. Gant ur bannac’h guin ru
* E guelc’hzont o c’houzoug stanqet gant ar boultren ;
* Dioc’h o zal e sec’hzont ar goad hac ar c’huezen.
* Neuze guitibunan, gant prez ha galon vat,
* An daou rum a zistro, disourci, d’ar gombat.
* Qen rust oe ar c’hrogad evel en dro guenta ;
* D’or c’henvroïs e oe qen dommachus dija !
* Pemp-varnuguent ebqen, sioas, a Vretonet
* Ne chom bremâ ! Perac ? daou a so bet lazet,
* Hastennet var ar gueod, ha tri so prisonniet,
* Hac hervez ar lesen eus an amseriou-ze,
* N’allont qet labourat gant lanç pe gant cleze
* En dra vev an hini en deus o frisonniet :
* Chom a ranqint eb flach, a gostez da sellet.
* Da Robert Beaumaner e cri Jeffrey Ar Roc’h :
* « Ma vigen Chevalier, Autrou, e venn creoc’h !
* » En han Douë, ar pez oc’h eus din promettet
* » Sevenit en heur-mâ ! » « Mad ez e ho reqet,
* » ’Me Robert da Zeffrey : Marc’heq evel ar c’hiz
* » Ra viöt, va mignon ; va bennos d’ho couriz,
* » Amâ, dirac an oll ! Ho pet sonch en ho tad
* » Ha ra vo ho cleze hirio badezet mad. »
* Bambro, oc’h o c’hlevet, a choanteäs bragal :
* « Muguet un tam qignen, na te nac ar re-all,
* » Beaumaner, ne brisan ! Mar cares ta vuez,
* » En em rent din-me pront : e ber, d’am mignonez
* » Me raio donezon ac’hanoud, hac ar pris
* » A ranqi da bea vo grêt en e divis :
* » Qement-se, dec’h da nos, dezi a bromettis. »
* « List ho brabanç, Bambro, ’me Beaumaner ractal,
* » Rac hema ne de qet an amser da farcal ! »
* Var an heur, Ꝃanreïs a saillas etrezo
* Ha gant ar c’homzou-mâ e c’hourdrouzas Bambro :
* « Ro peoc’h, brabancer fall ! Birviqen Beaumaner
* » Ne vo en ta divis en dra ma velin scler !
* » Chetu amâ ta gont : dal, Bambro, ’me Alan ! »
* Gant un taul fenn a lanç, qer pront evel an tan,
* En deus tiset ar Saux qen na treusas e dal.
* Bambro oe douarët, hac evelqent ractal
* E savas var e dreit ; moes pell ne chommas qet,
* Rac lanç Jeffrey Ar C’hoat en deus e peurlazet.
* « Guasqomp, ’me Beaumaner, mui-oc’h-mui, bugale :
* » Roomp bec’h d’ar re-all ha list hennes aze ! »
* Daoust d’ar c’holl o deus grêt, ar Sauzon a harpas ;
* Croquart da gabiten var’ne en em laqeas.
* « Bambro, eme Croquart, n’en deus qet bet a chanç
* » Dioc’h e uvreöu sot na levriou nigromanç ;
* » Mæs n’omp qet trec’het c’hoas ! Bodit en dro din-me,
* » Scoas-oc’h-scoas evel tud, ha labourit goude.
* » Mallos d’ar Vretonet mar teuont var hed lanç ! »
* Maro Bambro a oe an taul a delivranç
* Da Garo, da Tristan, da Charruel ive,
* Hac o zri er c’hemesq e saillzont adarre.
* Terruploc’h freuz biscoas na tauliou pounneroc’h
* Biscoas, e bro ebet, ne clefzoc’h, ne velzoc’h !
* Evel ar morzolliou a guez var an anneu,
* Stanq evel ar grisill, pa vez eur barr arneu,
* O chlevet eus a bell, eur c’hard-leo dioc’h ar plaç !
* Daou dimeus ar Sauzon, en dro-mâ, a chommas
* Sounnet ha dilavar ; neuze un Allamant
* En deveus bet e fall, ha Dardaine a Vrabant ;
* Mæs Polard ar Breton a so ive lazet,
* Sioas ! ha Beaumaner a so goall pistiguet ;
* Hac he n’en devoa qet debret epad an deiz,
* Rac ma zoa ar bevar sadorn eus ar c’horaiz.
* Eêt e squiz gant ar yun, gant e gouli mantret,
* En deus goulennet dour da derri e sec’het.
* « Ef ta goad, Beaumaner, e me Jeffrey Ar C’hoat,
* » Ne po qen a sec’het !… » Jeffrey, gant eur goms vat,
* En deus rentet e nerz da Robert Beaumaner ;
* Assambles gant e nerz, e cresqet e gounner.
* Na-mui-na-maez, ar Saux a zalc’he bodet stanq
* Hac a scoë derveq : ar re-all var ar franq
* A finve en dro d’e, eb allout boulc’ha tam
* Nac antren en o mesq. Caverley, yaouanq flamm,
* Mempret evel Samson, ha Belifortz, nerzus
* Dreist an oll Saux, a vann o c’hlaoiou arnezus.
* Hennes gant e vouhal, eguile gant e vaill,
* A vroust, a greo, a faout, a vruzun hac a draill
* Qement a dosta re. Reuz d’hon tud-ni, sioas !
* Beaumaner e-hunan a sant un hencrez vras.
* Jeffrey Ar C’hoat, disquiz hac ampar, er c’honfort :
* « Ne vantrit qet, Robert ; Charruël, Rochefort,
* » Guill’ Ar March, Tintenniac hac Ollier Arrel,
* » Start a zorn hac a vrec’h, ha Robin Raguenel,
* » A so yac’h ha divless, ha cals a re-all c’hoas,
* » Tud a leiz da flastra ar Sauzon var ar plaç. »
* » Oh ! ma ve dindannon ur marc’h dioc’h va divis !
* » (’Me Guillou Montalban) ur marc’h cre ha disquis ! »
* O lavaret ar goms, evel pa ve yostet,
* Er mæz eus ar c’hemesq e bet en em dennet.
* Beaumaner, gant despit, deza a rebechas :
* « Petra res-te, Guillou ? Hor lezel var ar plaç
* » Ha re grogad gueneomp !… Poeltron !… Te ha ta dud,
* » Evit an torfet-ma a gounezo goall-vrud ! »
* « Labourit, Beaumaner, m’ho ped, eme Guillou :
* » Brema souden, Autrou, e cleffot va c’helou !… »
* Eur marc’h en d’oa guelet er mæz eus an dachenn,
* Sterniet e c’his ma faut (fors piou ar perc’henn) :
* Var e guein e lammet Montalban, ha, dioc’h-tu,
* En d’eus breudet e flancq qen a strinq ar goad ru ;
* Crog derveq en e lanç, en eur stouët e benn,
* A benn-err var ar Saux e coez evel un tenn.
* Seiz en deus discaret gant an heurtad qenta ;
* O tont en dro, tri-all so bet ruillet ganta.
* Echu brema d’ar Saux ! Brema e renqont coll ;
* Du-ma, du-hont e maint a stoq-corf casi oll.
* Bretonet, grit ho choas brema var ar Sauzon :
* Lazit-o, rançonit pe cassit d’ar prison
* Qement a so chommet e buez aneze !
* Evel-se achuas ar gombat terrup-se.
* Ar re dioc’h ar Sauzon n’allint qet goaranti
* Arc’hant o liberte, a ranqo anduri,
* Cortoz en ereou ma teuio eur mignon
* Da zigass dioc’h o bro ar pris eus o ranson.
* Da guenderc’hel ar sonch en amser da zonet,
* Eus ar gombat criz-ma, ur groas oa bet savet
* Var ar lann hanter-hent pa zeer da Bloärmel ;
* Mæs re dister e oa ar groas ha re izel :
* Brema c’huezeq vloas so, eus savet en e flass,
* Gant mein benerez caer, un tour huël ha bras.
* Sonch a ve, p’er gueler, eus an tregont Breton
* A difennas hor bro a enep ar Sauzon.
* Pedomp DOUE an Tad hac e Vap, hor Salver,
* Pa zeui da fin ar bed, evit beza barner,
* Ma sello a druëz oc’h eneöu ar re
* A gollas o vuez ebars ar brezell-ze.
* ↑ Croguet mud. Crocher en silence comme font les boule-dogues, crocher dur.
* ↑ Na dre gaër na dre ac. De gré ni de force.
* ↑ Balc’h. Arrogant.
* ↑ Marc’heq, au plur. Marc’heien. Chevalier.
* ↑ A drojou. A tour de bras, par dessus l’épaule.
* ↑ Var e c’hil. Qil, le dos d’un sabre, le dos de la main, la nuque.
* ↑ Sterniet, penn, quil ha troat. équipés tête, nuque et pieds, c'est-à-dire de pied en cap.
* ↑ Cabellou. Coiffure, couvre-chef.
* ↑ Jupen-arm. Jupon d’airain , cotte de mailles.
* ↑ Var o reuz. Pour leur malheur.
* ↑ Sqillaouët. Brisé en éclats.
* ↑ Guitibunan. Promptement.
* ↑ Sevenit, de seveni, accomplir sa parole.
* ↑ Va bennos d’ho couriz. Ma bénédiction à votre ceinturon.
* ↑ Bragal. Faire le gentil, faire le beau.
* ↑ List ho brabanç. Laissez vos forfanteries.
* ↑ En e divis. A sa discrétion, à son idée. Ce mot se retrouvera encore ayant l’une ou l’autre de ces deux acceptions.
* ↑ Pistiguet. Blessé d’un coup de pointe.
* ↑ Bodet stanq. Serrés comme un essaim d’abeilles.
* ↑ Derveq vad. Vigoureusement, dur comme chêne.
* ↑ A vann, de banna, secouer, brandir, lancer.
* ↑ O c’hlaoiou, pl. de clao. Outil, arme.
* ↑ Arnezus. adj. composé d’arneu, orage, et de euzus, effroyable, épouvantable, comme qui dirait terrible comme la foudre.
* ↑ Hencrez. Angoisse, anxiété.
* ↑ Ampar. Leste, agile.
* ↑ Ne vantrit qet, de montra, défaillir.
* ↑ Forz piou ar perhenn. n’importe qui en est le propriétaire.
* ↑ Broudet, de brouda, aiguillonner, piquer, larder.
* ↑ A benn-err. Avec élan, avec impetuosité.
* ↑ Mein benerez. Pierres taillées.